runetrust/blame-folketinget-dk huggingface dataset:
Pelle Dragsted (EL), 2024-04-25:
Tak for det.
Jeg tror bare, jeg savnede et klart svar på, om SF støtter forslaget, eller om man vil være tilbøjelig til at bidrage til en tekst, der peger i samme retning og altså får noget af det her på gled, om jeg så må sige.
Mohammad Rona (M), 2024-04-25:
Jeg er fuldstændig enig, og tusind tak for at italesætte, at vi er et parti, der godt kan lide brobygning, både på det her område og på andre områder.
Vi er klar til at gå ind og kigge på det her, og jeg synes faktisk, det langt hen ad vejen er et fornuftigt forslag.
Samira Nawa (RV), 2024-04-25:
Tak, formand.
Tak til Enhedslisten for at fremsætte det her beslutningsforslag.
Jeg er sådan set fuldstændig enig i Enhedslistens tanker bag at fremsætte forslaget her, for det med at hoppe på cyklen er jo godt for ens egen sundhed, fysisk såvel som mentalt i øvrigt, og så er det jo også godt for samfundets klimabelastning, altså at få den nedbragt, og for trængslen, hvis altså alternativet er, at man tager sin egen bil.
I Radikale Venstre er vi meget positive over for at bruge skat som et redskab til både at fremme folkesundheden og nedbringe CO 2 -udledningen.
Jeg tror så, at vi skal prøve at tage drøftelserne bredere end alene at se på cyklisme og det her enkeltstående forslag, for noget af det, som vi i Radikale Venstre i hvert fald også har en stor kærlighed til, er den kollektive transport.
Derfor håber jeg, med de mange tilkendegivelser, der er blevet givet af forskellige ordførere heroppe fra talerstolen, også om at nærme sig hinanden ved at lave en tekst, at vi i sådan en tekst, som vi i Radikale Venstre rigtig gerne vil være med til, måske også kan skrive, at vi skal se det hele i et større perspektiv og måske også tænke den kollektive transport ind.
Det er i hvert fald sådan, vi ser det.
Så skulle jeg i øvrigt hilse fra Dansk Folkeparti, som også ser konstruktivt på forslaget her.
Pelle Dragsted (EL), 2024-04-25:
Tak for det.
Jeg tror, at jeg er en af dem, der er kommet i den alder, hvor det med det stramme cykeltøj ikke er noget, jeg vil udsætte omgivelserne for.
Ej, sådan noget må man slet ikke sige.
Det er jo aldersdiskriminerende og alt muligt andet – slet, slet, slet.
Jeg er ikke så vild med cykeltøjet.
Jeg cykler også mest på en ladcykel, og der er det lidt svært at komme op i helt samme tempo.
Men jeg noterer mig ordførerens positive indstilling.
Det er jeg utrolig glad for, og det ved jeg også vores transportordfører, fru Jette Gottlieb, vil blive meget glad for.
Det her spørgsmål er noget, der ligger os meget på sinde og har gjort det i mange år, og jeg synes, det er meget positivt, at der hele vejen rundt er en så positiv stemning omkring det.
Så er det klart, at vi skal finde de konkrete detaljer, og så håber jeg, vi kan komme ud ad landevejen i højeste gear.
Anders Kronborg (S), 2024-04-25:
Det er også bare lige for sådan helt at konstatere, slå fast osv., at jeg glæder mig til arbejdet omkring en tekst.
Det kunne også være, vi skulle ud at besøge nogle af de steder, som ordføreren nævner, for at blive inspireret.
Så det er bare for at sige, at Socialdemokratiets skatteordfører og de socialdemokratiske medlemmer af Skatteudvalget vil se meget frem til det og vil være meget imødekommende og meget positive, hvis hr. Pelle Dragsted vil have, at udvalget skal bruge nogle muskler og noget energi på at folde den her debat ud og gøre os alle sammen klogere.
For det, udvalget også kan, er jo at inspirere regeringen.
Så det er bare for at sige, at døren er slået ind, og jeg synes bare, at hr. Pelle Dragsted skal tage cykeltøjet på, komme helt ned i kranken og så bare give den gas op ad Alpe d'Huez.
Christina Olumeko (ALT), 2024-04-25:
Tak for ordet.
Det er fantastisk, når folk cykler.
Vi får vind i håret og frisk luft.
Og det er både godt for den enkelte, men også for vores samfund, der sparer betydelige sundhedsudgifter.
Samtidig står vi i en situation, hvor vi grundlæggende skal komme rundt langt mere bæredygtigt, og her spiller cyklen en nøglerolle.
Så mange tak til Enhedslisten for at sætte et meget vigtigt fokus på cyklismen i Danmark.
Der er masser, vi kan gøre og bør gøre, og det hører jeg også fra mine kollegaer her i dag.
Siden 1990 er antallet af cyklister i Danmark faldet drastisk, og det er et problem for både folkesundheden, men også for klimaet.
Vi har ganske enkelt brug for flere cyklister i Danmark.
Og det kommer ikke af sig selv.
Forslaget, vi diskuterer her i dag, er et rigtig godt skridt til at fremme cykelpendlingen.
Det er nemlig vigtigt, at skattepolitikken også understøtter bæredygtig mobilitet; der er jeg helt enig med Radikale Venstre.
Det er en god idé, synes vi, at arbejdsgiverne kan købe eller udlåne cykler til arbejdstagere til brug for pendling, uden at arbejdstageren skal beskattes af værdien af cyklen.
Og derfor kommer Alternativet til at stemme for det her forslag eller en eventuel tekst, vi kunne finde ud af at skrive sammen i udvalget.
I Alternativet har vi også andre idéer på det skattepolitiske område.
Jeg håber, at regeringens kommende cykelstrategi bliver med stor involvering af Skatteministeriet, for ellers kommer vi ikke særlig langt.
Tak for ordet.
Samira Nawa (RV), 2024-04-25:
Det der med hilsenen fra Dansk Folkeparti er jo sådan set kun, fordi det var en forglemmelse fra Liberal Alliances ordførers side, så mere har Radikale og DF ikke nærmet sig hinanden.
Det må ordføreren fra Enhedslisten virkelig tage ned på den måde.
For vi mener, at skat skal bruges som et instrument, også når det kommer til at fremme folkesundheden og også fremme cyklismen.
Det, som vi bare ikke på nuværende tidspunkt kan gennemskue, er, om der også er nogle afledte konsekvenser ind i andre transportformer, og det har vi brug for at få i hvert fald en drøftelse eller en afdækning af.
Så forhåbentlig kan vi også skrive en sætning ind om det i sådan en tekst, som jeg lytter mig til at der er en ret stor opbakning til.
Vi nærmer os hinanden.
Pelle Dragsted (EL), 2024-04-25:
Det er jo sjældent, man fra Radikale Venstre hører hilsner fra Dansk Folkeparti, så det i sig selv kan gøre dagen lidt fornøjeligere.
Spøg til side.
Jeg hørte også en positiv indstilling, og jeg er jo helt enig i, at den kollektive transport i den grad også skal have en kærlig hånd.
Altså, vi ser jo generelt en bevægelse væk fra både cykler og den kollektive transport over i retning af bilisme.
For nogle mennesker er der ikke noget alternativ, og de skal have en mulighed, de skal kunne tage bilen, og det skal helst være en elbil, men for mange mennesker handler det om at sørge for, at der er en mulighed, og det kan man gøre ved at sørge for, at der er en dækning med kollektiv transport, og det kan man gøre, som vi foreslår med det her forslag.
Så jeg håber, at ordføreren vil være med til at se konkret på det her forslag og eventuelt vedtage en tekst i udvalget.
Sigurd Agersnap (SF), 2024-04-25:
Jeg tror, at mange af dem, der betaler toptopskat, og som måske kommer til det, er folk, der har privatchauffør på eller i hvert fald har et par biler i carporten.
Det er ikke dem, vi snakker om, når vi snakker om at fremme cyklisme.
Jeg synes, der er mange ting i det, hr. Anders Kronborg siger.
Det ene er, at vi jo selvfølgelig gerne vil bruge penge på forebyggelse, og at få folk til at cykle mere er godt for den enkelte, det er godt for sundheden, og det er godt for samfundet.
Det andet er, og det er rigtigt, at hvis man bruger penge på at styrke cyklisme, kan man ikke bruge dem andre steder i vores samfund.
Det er derfor, vi siger, at de ikke skal gå fra velfærden i øvrigt.
Det skal måske tages fra de skattelettelser, regeringen har afsat.
Anders Kronborg (S), 2024-04-25:
Vi har jo en samlet kasse at finansiere vores samfund med, og det er klart, at hvis man tager en halv milliard og bruger til skattelettelser til cyklisme, så vil den halve milliard ikke kunne bruges et andet sted.
Derfor er der selvfølgelig nogle overvejelser, man skal gøre.
Men vi skal også huske, at det, der kan være udfordringerne i at gå ind og se på skattesystemet i forhold til cyklisme, jo også er, hvordan vi sikrer lighed i det her.
Kim Valentin (V), 2024-04-25:
Tak til formanden.
Jeg er jo i den situation, at jeg faktisk også tænker tilbage på Povl Kjøller, og jeg havde også i min tale skrevet de samme linjer, som den foregående ordfører havde.
Jeg vil dog komme med en yderligere refleksion.
Jeg var jo barn i 1970'erne, og jeg kan huske de søndage, hvor der ikke måtte køre biler, og hvordan man værdsætte sin cykel i meget høj grad.
Jeg boede en lille smule ude på landet, og det var en stor fornøjelse at kunne cykle med sin mor og far.
Det fik man jo ikke lov til hver dag, men man fik en cykeltradition.
Det er en cykeltradition, jeg selv også har i dag, og derfor er det et meget sympatisk forslag – ikke fordi jeg har en cykel i dag, men fordi det er der rigtig mange danskere der sådan set har, og der er rigtig mange danskere, der godt kan lide tanken om, at man bruger cyklen til sit arbejde.
Det er dog ikke alle, som bor så tæt på deres arbejdsplads, at de rent faktisk kan gøre det.
Jeg synes f.eks. ikke, at det her forslag er finansieret, og det er en væsentlig ulempe, når man ser på et forslag, at man ikke kan se, hvad det rent økonomisk set betyder.
Jeg vil dog også sige, at vi ikke er lukkede for en snak om det her.
Det er vi ikke, og i udvalgsbehandlingen vil vi gerne snakke videre om det, og hvis I har en tekst, er I meget velkomne til at komme med den.
Så lad os da se på det.
Jeg har en sidste bemærkning, og det er, fordi der lige var et spørgsmål fra ordføreren omkring elcykler.
Det er jo fuldstændig rigtigt, at elcykler er et nyt befordringsmiddel, som er en mulighed i dag.
De er ret bekostelige og kan være ret bekostelige, men det kan cykler jo faktisk også være.
Almindelige racercykler kan man jo i dag få til langt over 100.000 kr., så derfor er det ikke sådan, at man bare lige kan sige, at alle kan stilles en cykel til 5.000 kr. til rådighed, og så kan de cykle på arbejde.
Der er sikkert nogle krav til det her, og derfor er der også nogle overvejelser, man skal gøre sig, om finansiering i den her sammenhæng.
Spørgsmålet er så, om det skal være beskattet, eller om det ikke skal være beskattet.
Det er nogle overvejelser.
Jeg tillader mig at reflektere lidt over det her, fordi det jo ikke bare er noget, man kan stå at sige ja eller nej til her på talerstolen, men da forslaget er godt, vil jeg gerne tale videre om det under udvalgsbehandlingen.
Anders Kronborg (S), 2024-04-25:
Nu har jeg jo selv haft fornøjelsen af at cykle til Paris tre gange med Team Rynkeby, og nogle gange var de der dagsture på 220 km.
På de sidste 10 km kunne man godt få lov til at tage sådan en sprint, for så skulle man ned til det, der hed bagsmækken.
Det var sådan en hyggelig bagsmæk med lidt øl og lidt chips osv.
Det gjaldt om at komme først.
Jeg vil gerne sige to ting til det, hr. Pelle Dragsted spørger om.
Jeg vil gerne se, om jeg kan sprinte fra Pelle Dragsted i forhold til noget lovbehandling, hvor vi har dialogen med regeringen.
Hvis det ikke lykkes, vil jeg være positiv over for, at vi laver en tekst.
Pelle Dragsted (EL), 2024-04-25:
Så er det jo så heldigt, at vi ikke skal stemme i dag, men først under en tredjebehandling, og imellem det har vi også en udvalgsbehandling.
Så vil ordføreren og ordførerens parti være åbne over for i udvalgsbehandlingen at se på, om man kunne finde sammen om en fælles tekst, som opfordrede og pålagde regeringen at undersøge mulighederne for sådan en model, altså en lidt blødere formulering, men dog en klar tilkendegivelse af, at man støtter op om principperne?
For det kunne være et første skridt imod at gøre noget ved det.
Anders Kronborg (S), 2024-04-25:
Det vil jeg som udgangspunkt være positiv over for at kigge på, og det forstår jeg at der også er andre i regeringen der er positive over for.
Men at sætte to streger under allerede i dag er for tidligt.
Men den helt, helt tydelige konklusion er bare, at initiativer, der kan fremme cyklismen, også det helt konkrete initiativ, som hr. Pelle Dragsted peger på, vil jeg diskutere med det mest positive sind, jeg overhovedet kan finde frem.
Pelle Dragsted (EL), 2024-04-25:
Tak for det, og også tak for de positive tilkendegivelser.
Og ja, vi har heldigvis lavet vigtige initiativer på cykelområdet, når vi bl.a. har forhandlet finanslov sammen igennem årene.
Men det har jo ikke formået at vende udviklingen.
Den går desværre den forkerte vej.
Jeg kan forstå på ordføreren, at man ikke vil stemme for forslaget.
Støtter ordførerens parti idéen i forslaget, altså at en arbejdsgiver, der ønsker det, vil kunne stille en cykel – eventuelt en elcykel – til rådighed for sine medarbejdere, uden at medarbejderne altså bliver beskattet af det?
Jeppe Bruus (S), 2024-04-25:
Det er en af de ting, jeg sidder og kigger på.
Sigurd Agersnap (SF), 2024-04-25:
Tak for det.
Beslutningsforslaget er jo lidt bredt formuleret i forhold til skattelovgivningen, men et af de forslag, der har været oppe i debatten og også er blevet nævnt af bl.a. Dansk Industri, er jo at udvide den mulighed, der findes for fri bil på arbejdspladserne, til også at gælde fri cykel, altså at man kunne få en arbejdsgiverbetalt cykel, man kunne bruge derhjemme.
Hvad synes skatteministeren om den forskel, der er i dag, på netop cykler og biler i forhold til skattelovgivningen?
Pelle Dragsted (EL), 2024-04-25:
Også tak for den positive modtagelse fra Venstres ordfører.
Det er spændende med minderne fra barndommen om den bilfrie søndag.
Jeg ved ikke, om der er et forslag på vej fra Venstre om en genindførelse af sådan noget.
For så tror jeg godt, vi kan snakke sammen, og også tak for at minde os om Povl Kjøller, det kunne være, vi snart skulle bryde ud i sang sammen her i salen.
Det er nogle relevante overvejelser.
Selvfølgelig skal det her pakkes ind.
For vi har f.eks. i dag et konkret problem.
Hjemmehjælperne i Aarhus kører f.eks. rundt på en elcykel, som er stillet til rådighed, og de er måske ude i en forstad til Aarhus, hvor de selv bor, men de må ikke køre hjem med cyklen, fordi de så bliver beskattet af den.
Så de skal køre ind til Aarhus og tage deres egen cykel og cykle tilbage igen.
Og det er den slags tossebureaukrati, som vi godt kunne tænke os at gøre noget ved.
Sigurd Agersnap (SF), 2024-04-25:
Det er rigtigt, jeg har haft mange diskussioner med hr. Anders Kronborg, også her i salen, om regeringens planlagte skattelettelser.
Jeg tror også, jeg har sagt mange gange, at SF gerne vil omlægge inden for skattesystemet, sådan at vi får et mere grønt skattesystem, som tilskynder til, at man tager det grønne valg, men også sådan at man ikke skal betale mere i bunden – måske kunne man faktisk få en skattelettelse i bunden – men at det var dem med de højeste indkomster, dem, der tjente penge på aktieafkast, dem, der tjente penge på store boliggevinster, som betalte mere i skat.
Så det har aldrig været sådan, at SF ikke var klar til at kigge på vores skattesystem samlet set.
Det, vi synes er problemet med regeringens personskattelettelser,
er jo, at det er et meget stort beløb, man bruger på skattelettelser, som skulle være brugt til velfærden, og så også, at de primært går til dem, som tidligere betalte topskat.
Det er dem, der får de største gevinster ud af regeringens skattelettelser, og det mener vi er skævt.
Med hensyn til beløbet er vi med på at sætte en del penge af til at styrke cyklismen.
Det vigtige for os er, at det ikke går fra velfærdsområderne i øvrigt.
Anders Kronborg (S), 2024-04-25:
SF slår jo en åben dør ind i forhold til en god dialog.
Men det, vi også taler om her, er jo en skattelettelse.
Det er en skattelettelse, og det har jeg bare haft flere debatter med hr. Sigurd Agersnap om, hvor hr. Sigurd Agersnap har tordnet mod skattelettelser.
Og så skal jeg bare stille det helt konkrete spørgsmål: Hvor stort et beløb anser hr. Sigurd Agersnap som realistisk at bruge til en skattelettelse, når det handler om cyklisme?
Sigurd Agersnap (SF), 2024-04-25:
Tak for ordet, formand.
Det er afgørende at styrke cyklismen i Danmark.
Vi har i mange år set os selv som et foregangsland, når det kommer til cyklisme – en ledestjerne, folk spejdede mod.
Men vi kan se, at de seneste 10 år er det gået tilbage.
Holland er et af dem, Sverige og især i områderne omkring de store byer er et andet.
Så det er afgørende, at vi får gjort noget for cyklismen, og jeg synes egentlig, det er en ret opløftende debat, vi har herinde i dag, hvor rigtig mange partier tilkendegiver, at det er de egentlig enige i.
Så må man sige, at det, der skal til, jo er handling og ikke bare ord, og det må vi følge op på om kan ske.
Men vi ved, at cyklisme er sundt for den enkelte, det er godt for samfundsøkonomien, og det er godt for fællesskabet.
Hvis man tager et studie fra Syddansk Universitet, viser det desværre, at det går den forkerte vej; antallet af cykelture er faldet de sidste 10 år.
Hvis man tager et studie fra Danske Regioner, viser det, at det ville betyde færre sygedage for i omegnen af 3,2 mia. kr., hvis flere tog cyklen.
Dansk Industri siger, at kun hver femte cykler under 10 km, selv om hver anden kunne gøre det, og samfundet bliver over 8 kr. rigere for hver kørt kilometer på cykel.
Tallene og forskningen er ret entydige og ret entydigt positive i forhold til at fremme cyklismen og styrke, at vi får flere til at droppe at sidde i bilen hver for sig, men i stedet hoppe over på cyklen.
Vi slipper for noget partikelforurening fra diesel- og benzinbiler, og vi slipper for CO 2 -udledning.
Men også selv om bilerne bliver grønnere, slipper vi også for den trængsel, som følger med, og i stedet bliver vi faktisk sundere.
Det er en trængsel, som omkring de store byer ifølge Dansk Industri årligt koster samfundet 30 mia. kr.
Det er et voldsomt stort tal, og det er voldsomt mange timer, vi spilder i bilkøer.
Derfor er vi i SF meget optaget af at gøre mere for cyklismen.
Vi vil gerne styrke, at kommunerne får mulighed for at investere i et bedre cykelstinet.
Det er afgørende for, at man også kan cykle ude i landdistrikterne.
Vi vil gerne have fremrykket de cykelpuljer, der er, få gang i en hurtig cykelstrategi, og så mener vi også, at man skal bruge skattesystemet til at styrke cyklismen.
I Sverige har man haft støtte til elcykler.
Det har gjort, at en gennemsnitlig pendlerafstand på cykel er blevet markant længere, og har gjort, at flere tog en elcykel.
Så vi synes alt i alt, det er en vigtig debat.
Vi synes, den bliver rigtig relevant, når vi kommer til de konkrete forslag, og der vil vi meget gerne bidrage.
Tak for ordet.
Pelle Dragsted (EL), 2024-04-25:
Om det er sådan et nulsumsspil, hvor man skal have dårligere kollektiv transport i byerne, ved jeg ikke.
Men jeg er i hvert fald meget enig i, at vi ikke kan være den betjening, vi har af kollektiv transport uden for de store byer, bekendt.
Så det er i hvert fald et område, hvor vi ser frem til et godt samarbejde med Danmarksdemokraterne.
Jeg håber også, at vi kan finde sammen om en tekst, der kan tage os videre i retning af at give nogle fordele til dem, der vælger cyklen.
Hans Kristian Skibby (DD), 2024-04-25:
Det er et af de steder, hvor vi godt kan finde hinanden, selv om vi måske er lidt røde og lidt blå hver for sig.
Men når vi nu alligevel er lidt inde på den del af det – nu ved jeg jo også godt, at Enhedslisten måske har lidt flere vælgere her i hovedstadsområdet, end Danmarksdemokraterne har – synes jeg ikke, at vi kan komme udenom, at hvis man kigger på de tider, der er på, hvor lang tid man skal vente ved et busstop herinde i midtbyen, kunne det jo også godt være, at man herinde kunne tage ved lære af at få cyklerne lidt mere i brug og så få lidt længere tid imellem busserne.
Og det er jeg sikker på at der er rigtig mange fra borgerrepræsentationen som ikke er enige med mig i.
Pelle Dragsted (EL), 2024-04-25:
Tak for det.
Og også tak for de positive tilkendegivelser.
Vi er jo helt enige med Danmarksdemokraterne i spørgsmålet om de lokale busser.
Det er en skandale, at der lukker busruter i landdistrikterne landet over.
Det handler dybest set om menneskers frihed til at kunne bevæge sig rundt i vores land.
Det er helt uacceptabelt, og det har jeg også haft oppe med transportministeren flere gange, og jeg venter på, at der snart skal ske noget.
Det er klart, at det at cykle ikke er en mulighed for alle.
Nogle gange er der jo så lang en afstand, at man ikke kan det.
Men det, at vi har fået elcykler, øger den distance, hvor man måske kan erstatte en af familiens tre biler med en elcykel til glæde for både klimaet og måske også en selv, fordi man kan høre fuglene synge og få noget frisk luft, mens man tager på arbejde.
Det er sådan, at en tredjedel af alle de bilture, der bliver kørt, er på under 5 km, og det er jo en rute, man sagtens kan tage på en elcykel, hvis man er sund og rask.
Så det her forslag handler jo, om man så må sige, om at skabe et godt alternativ, som også kunne have betydning for de mennesker, som ikke bor der, hvor der er den bedste betjening med kollektiv transport.
Kim Valentin (V), 2024-04-25:
Tak for refleksionen.
Det tror jeg bare jeg vil sige.
Pernille Rosenkrantz-Theil (S), 2024-04-25:
Som jeg sagde, havde vi debatten om præcis det spørgsmål i går, og vi har faktisk ikke endnu taget stilling til, hvad vi gør i løbet af forhandlingerne, i forhold til de partier der endnu ikke har været med.
Det vil sige, som det er fremgået i medierne, at det er rigtigt, og alle ved, det er sådan, at vi har talt med et par af partierne i Folketinget.
Det bekræfter jeg også fra talerstolen.
Nu blev der før sagt, at det var en lille lukket kreds, men vi har sådan set talt med 120 ud af 179 mandater herinde, så det er ikke, fordi det er nogen lille lukket gruppe.
Det er bare for at sige, at det ikke er sådan, at vi har truffet en beslutning om, at vi ikke skal tale med hinanden om det.
Marlene Harpsøe (DD), 2024-04-25:
Tak for svar.
Nu siger ministeren jo, at det her er noget, som man skal finde ud af i forbindelse med specialeplaner.
Som jeg kan forstå det, har ministeren indkaldt bl.a. nogle partier herinde, men ikke andre, til nogle forhandlinger på det her område.
Derfor vil jeg gerne vide, hvorfor vi i Danmarksdemokraterne åbenbart ikke er velkomne ved det bord.
Hvorfor er DF, LA osv. heller ikke velkomne ved det bord?
Jeg synes jo, at vi skulle løse tingene her i fællesskab, og det vidner debatten i dag da også om vi burde.
Pernille Rosenkrantz-Theil (S), 2024-04-25:
Data skal i det hele taget være bedre.
Men jeg vil faktisk også gerne være med til at sætte krav til det.
Det er jo bl.a. det, der ligger, når vi fra regeringens side i regeringsgrundlaget har lagt op til, at der skal være en specialeplan.
En meget væsentlig del af specialeplanen er, at vi på de højtspecialiserede tilbud tager stilling til, hvad det er for nogle uddannelseskompetencer, der skal være til stede her.
Det kan være ergoterapeuter, det kan være fysioterapeuter, og kernegruppen er jo meget ofte socialpædagogerne.
Det kan være social- og sundhedshjælpere, og det kan være rigtig mange andre faggrupper.
Alt efter hvad det er for et handicap, vi taler om, og hvilke nogle problemstillinger, der knytter sig til det, kan sammensætningen være forskellig.
Det har vi aldrig taget stilling til, og det vil sige, at som det er i dag i lovgivningen, lidt karikeret sagt, er det helt ligegyldigt, hvad for en uddannelsesbaggrund man har.
Den måde, vi måler det på i dag, er, at hvis man har en akademisk uddannelse, bliver man registreret som en, der er uddannet.
Jo, jo, men hvis man har læst fransk og filologi, kan vi vel godt være enige om, at man ikke nødvendigvis har nogen pædagogiske kompetencer.
Katrine Daugaard (LA), 2024-04-25:
Det, at vi ikke ved, hvor den rette indsats til borgeren fås til den bedste pris, gør det jo utrolig vanskeligt for lokalpolitiske indkøbere at lave de bedst mulige prioriteringer og styre den kommunale økonomi.
Derfor vil vi i Liberal Alliance egentlig bare gerne opfordre til, at man husker tilbuddenes specialiseringsgrad og viden om indsatsers effekt og pris og ikke alene ser på ejerform, når grundstrukturerne på takstområdet skal fastlægges.
Så vil jeg egentlig bare sige, at det bekymrer mig meget, at man har lagt et takstloft, fordi det kan forhindre muligt dyre enkeltsager eller muligt dyre borgere i faktisk at få et tilbud.
Den dyre mulighed kan jo godt være den rigtige indsats til den her borger.